PATVIRTINTA

Mokyklos direktoriaus

2020 m. gegužės 8 d.

įsakymu Nr. V1-59

**KĖDAINIŲ R. LABŪNAVOS PAGRINDINĖS MOKYKLOS**

**POVEIKIO PRIEMONIŲ TAIKYMO NETINKAMAI BESIELGIANTIEMS MOKINIAMS TVARKOS APRAŠAS**

1. **BENDROSIOS NUOSTATOS**

1. Poveikio priemonių taikymo netinkamai besielgiantiems mokiniams tvarkos aprašas (toliau – Aprašas), skirtas Kėdainių r. Labūnavos pagrindinės mokyklos (toliau mokyklos) bendruomenei.

2. Aprašu siekiama padėti mokyklos darbuotojams veiksmingai reaguoti į kraštutinius mokinių netinkamo elgesio atvejus bei iškilusią grėsmę, siekiant užtikrinti mokyklos bendruomenės narių ir (ar) kitų asmenų fizinį ir psichologinį saugumą.

3. Aprašas nustato galimas taikyti poveikio priemones netinkamai besielgiantiems mokiniams, taip pat pagrindines šių priemonių taikymo mokykloje sąlygas.

4. Apraše vartojamos sąvokos:

 **Draudžiami daiktai** – bet kokie daiktai (reikmenys), gaminiai ar medžiagos, prekyba kuriomis uždrausta arba ribojama Lietuvos Respublikos įstatymų ar kitų teisės aktų: cigaretės, elektroninės cigaretės, žiebtuvėliai (degtukai), alkoholis, psichotropinės medžiagos, energetiniai gėrimai, aštrūs, pjaunantys ar duriantys daiktai (peilis, kastetas, beisbolo ar teleskopinė lazda ir kt.), nesusiję su mokymo(si) procesu, šaunamieji ginklai, dujų balionėliai ar kitos priemonės, pavojingos žmonių sveikatai ir gyvybei.

 **Netinkamas mokinio elgesys** – mokinio elgesys, keliantis realų pavojų jo paties ir (ar) kitų asmenų gyvybei, sveikatai, psichologiniam ar fiziniam saugumui arba turtui, taip pat pasikartojantis tyčinis, agresyvus, įžūlus, griaunantis ugdymo(si) procesą, pažeidžiantis kitų asmenų garbę ir orumą bei psichologinį ir fizinį saugumą, elgesys.

**Poveikio priemonė** – mokyklos darbuotojo veiksmai, kuriais siekiama nutraukti ar sustabdyti netinkamą mokinio elgesį bei atkurti psichologiškai ir fiziškai saugią ir savitarpio pagarba grįstą ugdymo(si) aplinką.

**Pagrįsti fiziniai veiksmai** – su fiziniu kontaktu susiję mokyklos darbuotojo veiksmai mokinio atžvilgiu, kurių gali būti imamasi siekiant nutraukti mokinio elgesį, keliantį realų pavojų jo paties ir (ar) kitų asmenų gyvybei, sveikatai, psichologiniam ar fiziniam saugumui bei turtui, arba užkirsti jam kelią.

**Ugdymosi vietos pakeitimas** – laikinas mokinio atskyrimas nuo kitų mokinių, tęsiant mokinio ugdymąsi kitoje mokyklos patalpoje arba teikiant mokiniui reikiamą švietimo pagalbą.

5. Kitos Rekomendacijose vartojamos sąvokos atitinka Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804), Lietuvos Respublikos vaiko teisių apsaugos pagrindų įstatyme (Žin., 1996, Nr. 33-807) ir kituose teisės aktuose vartojamas sąvokas.

6. Sprendžiant mokinio elgesio problemas bei taikant poveikio priemones turi būti vadovaujamasi Jungtinių Tautų vaiko teisių konvencija (Žin., 1995, Nr. 60-1501), Lietuvos Respublikos vaiko teisių apsaugos pagrindų įstatymu, Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu (Žin., 2007, Nr. 80-3214; 2 2010, Nr. 157-7969), Vaikų, vartojančių narkotines, psichotropines, kitas psichiką veikiančias medžiagas, nustatymo organizavimo tvarkos aprašu, patvirtintu Lietuvos Respublikos Vyriausybės 2002 m. balandžio 2 d. nutarimu Nr. 437 (Žin., 2002, Nr. 35-1305; 2007, Nr. 107- 4379), Mokyklos vaiko gerovės komisijos sudarymo ir jos darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. balandžio 11 d. įsakymu Nr. V-579 (Žin., 2011, Nr. 45-2121), Socialinės pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2004 m. birželio 15 d. įsakymu Nr. ISAK-941 (Žin., 2004, 100-3729; 2011, Nr. 99-4675), Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215 (Žin., 2011, Nr. 88-4220), Pedagoginių psichologinių tarnybų darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 22 d. įsakymu Nr. V-1396 (Žin., 2011, Nr. 97-4600), Lietuvos Respublikos švietimo ir mokslo ministro 2004 m. rugsėjo 17 d. įsakymu Nr. ISAK-1462 „Dėl teisės pažeidimų, mokyklos nelankymo, narkotinių ir psichotropinių medžiagų vartojimo, ŽIV/AIDS, smurto ir nusikalstamumo prevencijos“ (Žin., 2004, Nr. 145-5281) ir kitais teisės aktais, taip pat prioritetinės vaiko teisių ir interesų apsaugos ir gynimo, vaiko žmogiškojo orumo, individualizavimo, visapusiškumo, pagarbos ir protingumo principais.

1. **POVEIKIO PRIEMONĖS IR BENDROSIOS JŲ TAIKYMO SĄLYGOS**

7. Mokyklos darbuotojas, siekdamas užtikrinti įprastą tvarką, taisyklių laikymąsi, reaguojant į mokinio padarytus mokyklos tvarkos taisyklių, mokinio elgesio normų ir (ar) mokymo sutarties nuostatų pažeidimus gali taikyti šias ***drausmines auklėjamojo poveikio priemones:***

7.1. Įspėjimas žodžiu; žodinį įspėjimą skiria klasės vadovas, dalyko mokytojas, budintis mokytojas ir kiti mokyklos darbuotojai;

7.2. Pastaba; pastabą skiria klasės vadovas,  dalyko mokytojas, socialinis pedagogas ir įrašo į elektroninį dienyną;

7.3. Pokalbis su mokiniu;

7.4. Raštiškas pasiaiškinimas;

7.5.„Netinkamo mokinio elgesio pranešimas“;

7.6. Pranešimas tėvams raštu ar žodžiu apie mokinio netinkamą elgesį;

7.7. Švietimo pagalbos specialistų epizodinė pagalba ir konsultacijos;

7.8. Pagalbos vaikui plano sudarymas ir vykdymas (sudaro socialinis pedagogas pagal parengtą formą);

7.9. Elgesio aptarimas klasės kolektyve;

 7.10. Elgesio svarstymas VGK;

 7.11. Direktoriaus papeikimas (raštu, pridedant į asmens bylą);

 7.12. Raštiškas policijos informavimas;

 7.13. Kreipimasis dėl minimalios ar vidutinės priežiūros priemonių taikymo mokiniui;

 7.14. Siūlymas nutraukti mokymosi sutartį, siūlant pasirinkti kitą mokyklą.

8. ***„Netinkamo elgesio pranešimą“*** (toliau Pranešimas) gali užpildyti klasės vadovas, dalyko mokytojas, budintis mokytojas, socialinis pedagogas, direktoriaus pavaduotojas ugdymui. Pranešimas perduodamas socialiniam pedagogui.

9. Gavęs „Netinkamo elgesio pranešimą“, socialinis pedagogas įvertina pranešimo turinį, aptaria su mokiniu jo elgesį. Klasės vadovas arba socialinis pedagogas informuoja mokinio tėvus (globėjus, rūpintojus).

10. Pakartotinai gavęs Pranešimą apie to paties mokinio netinkamą elgesį, socialinis pedagogas rašo teikimą aptarti mokinio elgesį mokyklos vaiko gerovės komisijos posėdyje. Klasės vadovas arba socialinis pedagogas informuoja mokinio tėvus (globėjus, rūpintojus).

11. Mokiniui sistemingai netinkamai elgiantis, Vaiko gerovės komisija teikia mokinio elgesį aptarti mokyklos administraciniame posėdyje.

12. Netinkamo elgesio pranešimas rašomas, kai:

12.1. mokinio elgesys kelia realų pavojų jo paties ir (ar) kitų asmenų gyvybei, sveikatai, psichologiniam ar fiziniam saugumui arba turtui;

12.2. mokinio pasikartojantis tyčinis, agresyvus, įžūlus elgesys griauna ugdymo(si) procesą;

12.3. mokinio elgesys pažeidžia kitų asmenų garbę ir orumą bei psichologinį ir fizinį saugumą;

12.4. mokinys vartoja necenzūrinius žodžius;

12.5. mokinys pamokos metu naudojasi telefonu;

12.6. mokinio apranga pamokų ir pertraukų metu neatitinka mokyklos uniformos reikalavimų.

13. Visi „Netinkamo elgesio pranešimai“ galioja visą einamųjų mokslo metų laikotarpį.

14. Mokiniui ***vėluojant į pamokas***:

14.1. su mokiniu kalbasi klasės vadovas, jam nesant, socialinis pedagogas;

14.2. sistemingai vėluojant į pamokas – mokinio elgesys, klasės vadovui ar socialiniam pedagogui teikiant, aptariamas mokyklos vaiko gerovės komisijos posėdyje, informuojami mokinio tėvai (globėjai, rūpintojai).

15. Mokiniui ***vartojant necenzūrinius žodžius ar gestus*** rašomas „Netinkamo elgesio pranešimas“:

15.1. su mokiniu kalbasi klasės vadovas ir socialinis pedagogas;

15.2. mokiniui pakartotinai vartojant necenzūrinius žodžius ar gestus, jo elgesys, klasės vadovui ar socialiniam pedagogui teikiant, aptariamas mokyklos vaiko gerovės komisijos posėdyje, informuojami mokinio tėvai (globėjai, rūpintojai).

16. Mokyklos darbuotojai, ***pastebėję mokinį rūkantį/garinantį*** mokyklos patalpose ar teritorijoje/prieigose, informuoja apie tai socialinį pedagogą (žodžiu arba rašo Pranešimą), kuris informuoja mokinio tėvus (globėjus, rūpintojus), klasės vadovą ir pavaduotoją ugdymui. Paimtos iš mokinio cigaretės/elektroninės cigaretės perduodamos direktoriui.

17. Pasikartojus rūkymo/garinimo faktui mokyklos patalpose ar jos teritorijoje/prieigose, socialinis pedagogas informuoja mokinio tėvus (globėjus, rūpintojus) ir mokyklos direktorių. Socialinis pedagogas nusižengimo aprašymą kartu su mokinio paaiškinimu perduoda Kauno apskrities vyriausiojo policijos komisariato Kėdainių policijos komisariato veiklos skyriui.

18. Mokyklos darbuotojai, ***pastebėję mokinį, vartojantį alkoholį, narkotines, psichotropines***, kitas psichiką veikiančias medžiagas arba įtarę, kad mokinys yra apsvaigęs nuo šių medžiagų:

18.1. suteikia mokiniui pirmąją pagalbą;

18.2. nedelsdami informuoja visuomenės sveikatos priežiūros specialistą, vykdantį sveikatos priežiūrą mokykloje, o kai reikia skubios medicinos pagalbos, kviečia greitąją medicinos pagalbą;

18.3. informuoja mokyklos socialinį pedagogą, kuris:

18.3.1. informuoja mokinio tėvus apie įtarimą, kad mokinys vartoja ir/ar yra apsvaigęs nuo alkoholio, narkotinių, psichotropinių ar kitų psichiką veikiančių medžiagų ir rekomenduoja atlikti jo medicininę apžiūrą;

18.3.2. informuoja mokyklos direktorių arba direktoriaus pavaduotoją ugdymui;

18.3.3. informuoja mokinį, jo tėvus (globėjus, rūpintojus) apie asmens sveikatos priežiūros įstaigas, teikiančias sveikatos priežiūros paslaugas, ir apie institucijas, įstaigas, organizacijas, teikiančias psichologinę, socialinę, teisinę ar kitą pagalbą;

18.3.4. teikia individualią pagalbą/konsultacijas mokiniui apie priklausomybės sukeliamus nepageidaujamus padarinius sveikatai ir elgesiui, skatina/moko sveikai gyventi.

18.4. Mokyklos darbuotojas, įtaręs, kad mokinys mokykloje ar jos teritorijoje vartoja narkotines, psichotropines, kitas psichiką veikiančias medžiagas ar yra apsvaigęs nuo šių medžiagų, turi vadovautis Vaikų, vartojančių narkotines, psichotropines, kitas psichiką veikiančias medžiagas nustatymo organizavimo aprašu (patvirtintu ŠMM) ir laikytis jame nurodytų veiksmų sekos.

19. Mokiniui ***naudojantis telefonu*** pamokos metu:

19.1. mokytojas įspėja ir parašo pastabą TAMO dienyne, jei mokinys nereaguoja į pastabą – užpildo „Netinkamo elgesio pranešimą“. Mokytojas turi teisę paimti mobilųjį telefoną ir perduoti jį socialiniam pedagogui;

19.2. socialinis pedagogas kalbasi su mokiniu, informuoja klasės vadovą ir mokinio tėvus (globėjus, rūpintojus), mobilusis telefonas grąžinamas tik mokinio tėvams;

19.3. pasikartojus atvejams, kai mokinys naudojasi telefonu pamokos metu, mokinio elgesys, socialiniam pedagogui teikiant, aptariamas mokyklos vaiko gerovės komisijos posėdyje;

19.4. mokiniui, sistemingai naudojantis telefonu pamokų metu, jo elgesys aptariamas administracijos posėdyje.

20. Mokiniui ***dėvint aprangą, neatitinkančią*** mokyklos uniformos reikalavimų, mokytojas įspėja mokinį žodžiu, pasikartojus – rašo „Netinkamo elgesio pranešimą“, su mokiniu kalbasi klasės vadovas ar/ir socialinis pedagogas, informuojami mokinio tėvai (globėjai, rūpintojai).

21. Mokiniui netinkamai elgiantis mokykloje ar jos teritorijoje, pokalbiui į mokyklą gali būti kviečiami mokinio tėvai (globėjai, rūpintojai).

22. Mokykla turi teisę nutraukti mokymosi sutartį su mokiniu, jei:

22.1. mokinio elgesys kelia grėsmę kitų bendruomenės narių saugumui;

22.2. mokiniui pritaikytos numatytos poveikio priemonės neveiksmingos ir jis toliau pažeidinėja mokyklos Vidaus tvarkos taisyklių nuostatas.

23. Mokyklos darbuotojas, esant Tvarkoje nustatytoms sąlygoms ir siekdamas užtikrinti mokyklos bendruomenės narių ir (ar) aplinkinių saugumą, gali taikyti šias ***išskirtines poveikio***
***priemones*** ar imtis šių veiksmų:

23.1. pakeisti mokinio ugdymosi vietą (persodinant į kitą suolą, iškviečiant specialistą telefonu arba prašant šalia dirbančio kolegos ar klasės mokinio);

 23.2. iškviesti socialinį pedagogą, direktoriaus pavaduotoją ugdymui, mokyklos direktorių;

 23.3. organizuoti mokinio daiktų patikrinimą;

 23.4. panaudoti pagrįstus fizinius veiksmus.

24. Taikant Tvarkoje numatytas poveikio priemones privalu atsižvelgti į mokinio specialiuosius ugdymosi poreikius, jo sveikatos būklę, psichologinę savijautą ir kitas aplinkybes, svarbias poveikio priemonės parinkimui ir taikymui.

 25. Tvarkoje numatytos ***išskirtinės poveikio priemonės*** taikomos mokiniui tik tada, kai mokykla yra išnaudojusi visas kitas galimas drausmines priemones ir švietimo pagalbos teikimo galimybes ir jos nedavė laukiamų rezultatų, išskyrus neatidėliotinus atvejus, kai vaiko elgesys daro žalą ar kelia realų pavojų jo paties ir (ar) kitų asmenų gyvybei, sveikatai, saugumui ar turtui.

26. Apie mokiniui pritaikytą ***išskirtinę poveikio priemonę***, bei drausminės auklėjamojo poveikio priemones, kuriose svarstomas ir vertinamas mokinio elgesys:

26.1. informuojamas klasės vadovas ir socialinis pedagogas, direktoriaus pavaduotojas ugdymui, kuris informuoja mokyklos direktorių;

26.2. socialinis pedagogas arba klasės vadovas informuoja mokinio tėvus (globėjus, rūpintojus);

26.3. esant būtinybei, mokyklos direktorius informuoja Kauno apskrities Kėdainių rajono vaiko teisių apsaugos skyrių ir (ar) Kauno apskrities vyriausiojo policijos komisariato Kėdainių rajono policijos komisariatą.

27. Mokiniui pritaikytą ***išskirtinę poveikio priemonę*** ir mokyklos darbuotojo veiksmus mokinio atžvilgiu visada privalu fiksuoti raštu ir pateikti mokyklos vadovui ne vėliau kaip per parą.

1. **UGDYMOSI VIETOS PAKEITIMAS**

28. Ugdymosi vietos pakeitimas gali būti taikomas mokytojo sprendimu, kai mokinio elgesys akivaizdžiai griauna mokinių ugdymosi procesą pamokos metu.

29. Pakeitus ugdymosi vietą, mokinys prižiūrimas socialinio pedagogo atlieka mokytojo paskirtas užduotis, mokytojas parašo „Netinkamo elgesio pranešimą“.

30. Mokinio ugdymosi vieta gali būti pakeičiama ne ilgesnei kaip šį sprendimą priėmusio mokytojo pamokos trukmei. Esant būtinybei, šios priemonės taikymo trukmė gali būti pratęsiama mokyklos vadovo ar pavaduotojo ugdymui, atsižvelgus į mokyklos vadovo paskirto darbuotojo (prižiūrėjusio mokinį pakeitus jo ugdymosi vietą) arba socialinio pedagogo rekomendaciją, tačiau ne ilgiau kaip iki tos dienos pamokų pabaigos.

31. Pakartotinai tam pačiam mokiniui pritaikius ugdymo(si) vietos pakeitimo priemonę, jo elgesys aptariamas Vaiko gerovės posėdyje posėdyje, į mokyklą kviečiami mokinio tėvai (globėjai, rūpintojai).

32. Kaip kraštutinė priemonė mokyklos vadovo sprendimu gali būti taikomas mokinio nušalinimas nuo pamokų.

1. **SOCIALINIO PEDAGOGO AR DIREKTORIAUS PAVADUOTOJO UGDYMUI IŠKVIETIMAS**

33. Mokyklos darbuotojas gali išsikviesti socialinį pedagogą, pavaduotoją ugdymui (telefonu, paprašius šalia dirbančio kolegos, išsiunčiant pagalbos vieną iš klasės mokinių), kad padėtų nutraukti netinkamą mokinio ar mokinių grupės elgesį.

34. Socialinis pedagogas ar pavaduotojas ugdymui tarpininkauja sprendžiant mokytojo ir mokinio ar mokinių grupės konfliktą, taip pat padeda mokytojui numatyti tolesnes mokinio(-ių) ugdymosi proceso organizavimo galimybes bei pagal kompetenciją inicijuoti ir (ar) spręsti švietimo pagalbos arba drausminių auklėjamojo poveikio priemonių taikymą mokiniui(-iams).

1. **MOKINIO DAIKTŲ PATIKRINIMAS**

35. Jeigu Mokyklos darbuotojui kyla pagrįstų įtarimų, jog mokinys gali turėti draudžiamų daiktų, Mokyklos darbuotojas nedelsdamas apie tai informuoja socialinį pedagogą, pavaduotoją ugdymui.

 36. Mokyklos darbuotojas ir (ar) socialinis pedagogas, pavaduotojas ugdymui turi teisę prašyti mokinio parodyti jo asmeninius daiktus. Mokinio daiktai negali būti tikrinami negavus jo sutikimo ir (ar) jam nedalyvaujant.

 37. Jeigu mokinys sutinka parodyti savo asmeninius daiktus, parodymo metu turi dalyvauti mažiausiai du Mokyklos darbuotojai, vienas iš jų – socialinis pedagogas, pavaduotojas ugdymui. Paaiškėjus, kad mokinys turi draudžiamų daiktų, apie tai nedelsiant informuojami mokinio tėvai (globėjai, rūpintojai) arba bent vienas iš jų ir, esant būtinybei, teritorinė policijos įstaiga.

 38. Jei mokinys nesutinka parodyti daiktų, apie įtarimus dėl draudžiamų daiktų turėjimo nedelsiant informuojami mokinio tėvai (globėjai, rūpintojai) arba bent vienas iš jų ir jie kviečiami atvykti į Mokyklą. Jiems nesutikus atvykti ir (ar) neatvykus nustatytu laiku, taip pat esant būtinybei, apie įtarimus dėl draudžiamų daiktų turėjimo nedelsiant informuojama teritorinė policijos įstaiga.

39. Kol atvyks dėl mokinio daiktų patikrinimo iškviesti asmenys, mokinys turi būti prižiūrimas Mokyklos vadovo paskirto Mokyklos darbuotojo.

1. **PAGRĮSTI FIZINIAI VEIKSMAI**

40. Mokyklos darbuotojas pagrįstus fizinius veiksmus mokinio atžvilgiu gali taikyti tik tais atvejais, kai siekiama:

40.1. apsaugoti mokinį nuo savęs ar kitų asmenų (su)žalojimo;

 40.2. užkirsti kelią ir (ar) nutraukti smurtinį mokinio elgesį prieš kitus mokinius, mokyklos darbuotojus ar kitus aplinkinius asmenis;

40.3. neleisti mokiniui palikti patalpos, jeigu jo pasišalinimas kelia grėsmę jo paties ar kitų asmenų saugumui;

40.4. nutraukti mokinių tarpusavio muštynes, jei mokinys(-iai) nereaguoja į žodinius mokyklos darbuotojo paliepimus jas nutraukti;

40.5. nutraukti mokinio veiksmus, kuriais niokojamas turtas, ir (ar) apsaugoti turtą nuo galimo sunaikinimo ar sugadinimo arba sustabdyti netvarką;

40.6. atskirti mokinį, griaunantį bendrą klasės tvarką ar renginį, kai jis nepaiso pakartotinių reikalavimų ir raginimų laikytis elgesio taisyklių, ir išvesti jį iš patalpos (pavyzdžiui, klasės, salės, valgyklos ar pan.). ***Pamokos metu iš klasės išvestas mokinys***, prižiūrimas socialinio pedagogo arba direktoriaus pavaduotojo ugdymui, atlieka mokytojo paskirtas užduotis kitoje mokyklos patalpoje, ***renginio metu pašalintas mokinys*** turi būti prižiūrimas socialinio pedagogo, kol teigiamai pasikeičia mokinio elgesys (pavyzdžiui, mokinys nusiramina, pasižada tinkamai elgtis ir pan.) arba kol mokinį pasiima vienas iš tėvų (globėjų, rūpintojų).

41. Pagrįsti fiziniai veiksmai gali varijuoti nuo stovėjimo tarp mokinių gresiant potencialiam atviram jų konfliktui, stovėjimo prieš mokinį, siekiant užkirsti kelią pavojingam mokinio elgesiui (pavyzdžiui, siekiant atitverti kelią prie lango, jei mokinys grasina iššokti, ar pan.), vedimo paėmus už rankos, iki mokinio sulaikymo, fiziškai apribojant mokinio veiksmus. Mokinio sulaikymas gali būti naudojamas tik ekstremaliose situacijose (pavyzdžiui, kai siekiama nutraukti mokinių muštynes, jeigu nėra kitų galimybių jų išskirti nenaudojant fizinės intervencijos; kai siekiama nutraukti mokinio save žalojantį elgesį, jį apglėbiant ir laikant tol, kol mokinys nurims, ir pan.).

42. Fizinis kontaktas su mokiniu yra laikomas tinkamu tokiose situacijose:

42.1. mokinį(-ius) laikant už rankos(-ų), sudarant ratą, žaidžiant žaidimus;

42.2. mokinį vedant už rankos;

42.3. guodžiant mokinį;

 42.4. pasveikinant mokinį;

42.5. padedant neįgaliam mokiniui;

42.6. mokant mokinį groti instrumentu, šokti;

42.7. rodant mokiniui, kaip atlikti fizinius pratimus;

42.8. rodant mokiniui, kaip tinkamai laikyti rašymo, piešimo, kitas ugdymosi procese naudojamas priemones;

 42.9. teikiant pirmąją pagalbą.

43. Fiziniai veiksmai laikomi nepagrįstais, draudžiamais ir traktuojami kaip smurtas mokinio atžvilgiu tokiais atvejais, kai jie:

 43.1. naudojami kaip bausmė;

 43.2. naudojami norint pademonstruoti savo viršenybę;

 43.3. naudojami siekiant sukelti vaikui skausmą;

 43.4. naudojama didesnė nei būtina fizinė jėga.

 44. Pagrįstų fizinių veiksmų naudojimas neturi kelti grėsmės vaiko gyvybei ir sveikatai.

 45. Mokyklos darbuotojas, taikydamas pagrįstus fizinius veiksmus, visada privalo vadovautis minimalių būtinų fizinių veiksmų panaudojimo trumpiausiam būtinam laikotarpiui principu.

 46. Mokyklos darbuotojai turi būti specialiai mokomi taikyti pagrįstus fizinius veiksmus, siekiant užtikrinti minimalų, saugų ir proporcingą šių veiksmų naudojimą.

**VII. BAIGIAMOSIOS NUOSTATOS**

47. Mokykla įsipareigoja supažindinti mokinius, jų tėvus bei mokyklos darbuotojus su poveikio priemonių taikymo netinkamai besielgiantiems mokiniams tvarka ir sąlygomis.

48. Visus skundus dėl poveikio priemonių mokiniui taikymo privalu nuodugniai ir operatyviai išnagrinėti teisės aktų ir mokyklos veiklą reglamentuojančių dokumentų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aptarta VGK posėdyje 2020-05-05 protokolas Nr.10